
Максат: Балаларны Г.Тукай иҗаты белән таныштыруны дәвам итү.

Бурычлар: мәктәпкәчә яшьтәге балаларга Г.Тукайның әсәрләрен өйрәнүгә теләк уяту; шигырьләрне сәнгатьле итеп укуга ирешү; рольләрне башкару осталыкларын үстерү; Тукай әсәрләре аша югары әхлаклылык, бөек әдипнең иҗатына һәм туган татар телебезгә мәхәббәт хисе тәрбияләү; милли тәрбия бирүне дәвам итү.                              

Алдан эшләнгән эш: Г.Тукайның тормыш юлы, балалар өчен язылган әсәрләре белән танышу; әкиятләре буенча рәсемнәр ясау; тематик музыкаль әсәрләр тыңлау.                                         

Үткәрү урыны: музыка залы. Тукай әсәрләренең төрле басмаларыннан, балалар рәсемнәреннән күргәзмә оештырыла. 

Җиһазлау: экран, ноутбук, проектор, аудио-язмалар, сәхнә костюмнары, авыл йорты, ишегалды декорациясе, бала арбасы, уенчык песи һәм кәҗә, ясалма агачлар, ясалма күл, алтын тарак, басма, ясалма ярык бүрәнә, бүре башы, капчык, ясалма учак, казан, чиләкләр. 

Бәйрәмдә катнашучылар (олылар һәм балалар булырга мөмкин): алып баручы, әби, бабай, Гали исемле малай, Кояш, Акбай, Күбәләк, Су анасы, Шүрәле, Кәҗә, Сарык, 4 бүре. 

Бәйрәм барышы:

Кызлар башкаруында “Туган авыл” биюе. (“Туган авыл” Г.Тукай сүзләре, Алмаз Монасыйпов музыкасы)(1)

Әтәч кычкырган тавыш. (2) Кошлар сайравы яңгырый (3). Экранда авыл сурәте. Сәхнәдә авыл өенең алгы  ягы күренеше. Тәрәзә каршысындагы өстәл артында малай дәрес карап утыра. Бабай белән әби капка төбендә эскәмиядә утыралар.  Әби чигү чигә, бабай итек астына олтан салып утыра. Яннарында бала арбасы тора.

Алып баручы: 
Бик матур бер җәйге көн: өстәл янында бер Сабый 
      Ян тәрәзә каршысында иртәнге дәрсен карый.
Чын күңел белән укый ул, кат-кат әйтеп һәр сүзен; 
      Бик озак шунда утырды, бер дә алмастан күзен.

Кәҗә  мәкердәгән тавыш ишетелә(4).
Әби: Иии, сакалбай, син дә юксынасынмы дустыңны? Бигрәк дус  шул инде үзегез.

Бабай: Гали улым дәрес карый  шул әле.
Безнең Гали бигрәк тату Кәҗә белән, 
      Менә Кәҗә карап тора тәрәзәдән.
Гали аны чирәм белән кунак итә, 
      Кәҗә рәхмәт укый — сакалын селкетә.

Эскәмиядә песи утыра, мырлаган тавыш ишетелә.(5).
Әби: Мыраубикә, син дә кояшта җылынып утырасынмы? (Мяу)(6)

Бала арбасында сабый бала елаган тавыш ишетелә. (7)
Әби: Елама, балам,елама. ( Акрын гына “Бишек җыры”ннан өзек көйли.)(8)
Әлли-бәлли итәр бу,
Мәдрәсәгә китәр бу,
Тырышып сабак укыгач,
Галим булып җитәр бу...
...Әлли-бәлли көйләрем,
Хикәятләр сөйләрем,
Сиңа теләк теләрем,
Бәхетле бул, диярем.
 
Көй яңгырый. (9) Кояш керә һәм тәрәз аркылы дәрес хәзерләүче малайга дәшә.
Кояш: 
      И, Сабый, әйдә тышка, ташла дәрсең, күңелең ач!
Җитте бит, бик күп тырыштың, торма бер җирдә һаман; 
      Чыкчы тышка, нинди якты, нинди шәп уйнар заман!

Гали:
      Тукта, сабыр ит, уйнамыйм,  уйнасам, дәресем кала.
Көн озын ич, ул уенның мин һаман вакытын табам, 
      Чыкмамын тышка уенга, булмыйча дәрсем тәмам. (китап каравын дәвам итә, Кояш китә)
Эшем бетте.  (китапларын җыеп куя да, ишегалдына чыга)

Гали:
Йә, кем чакырды, мине? 
      Әйдә, кем уйный? Тәмам иттем хәзер мин дәрсемне!

Көй яңгырый (10) Сикерә-сикерә Акбай керә.
Акбай:
Мин уйныйм, минем уйныйсым килә!

Гали:Акбай,син арт аягыңда утыра беләсенме?
Акбай: Юк!

Гали: Әйдәле, Акбай! өйрән син, арт аягың белән тор; 
      Аума, аума! туп-туры тор, төз утыр, яхшы утыр!

Акбай:
— Ник газаплыйсың болай син, мин әле бик кечкенә; 
      Мин туганга тик ике айлап булыр йә өч кенә.
Юк, кирәкми, мин өйрәнмим, минем уйныйсым килә; 
      Шул болыннарда ятасым, шунда ауныйсым килә.

Бабай (эшеннән аерылып, көчекне башыннан сыйпап):
- Ах, җүләр маэмай! тырыш яшьләй, зурайгач җайсыз ул: 
      Картаеп каткач буыннар - эш белү уңайсыз ул! 

Бии-бии кызлар-күбәләкләр  керә (11). Әби белән бабай чыгып китәләр. Күбәләкләр биюе башкарыла. Акбай кубәләкләрне куып уйный. Күбәләкләр “очып” китә. Малай бер Күбәләк янына килә.

Гали: Акбай, тимә күбәләккә! Аның гомере болай да бик кыска. (сокланып) Кара әле, нинди матур бит ул!

Акбай йөгереп чыгып китә.Малай Күбәләккә карап:
Гали: Әйт әле, Күбәләк, 
      Сөйләшик бергәләп: 
      Бу кадәр күп очып 
      Армыйсың син ничек?

Күбәләк:
Мин торам кырларда, 
      Болында, урманда; 
      Уйныймын, очамын 
      Якты көн булганда...
...Тик гомрем бик кыска: 
      Бары бер көн генә,— 
      Бул яхшы, рәнҗетмә 
      Һәм тимә син миңа!
Күбәләк бии-бии су буена таба китә. Гали аңа иярә.
 
Гали: (су янында кояшка карап) Эссе... Кояш кыздыра... (маңгаен сөртә) Су коенып алыйм әле. (“суга” керә һәм йөзгән, су чәчрәтеп уйнаган хәрәкәтләр ясый)
Жэй көне эссе һавада мин суда койнам, йөзәм;
      Чәчрәтәм, уйныйм, чумам, башым белән суны сөзәм.

Шомлы көй яңгырый (12). (Басмага Су анасы чыгып утыра, малай, аны күреп, судан чыга һәм агач артына кереп кача)
Бервакыт китәм дигәндә, төште күзем басмага;
Карасам: бер куркыныч хатын утырган басмада.
Сачләрен үргәч тарап, сикерде төште суга ул;
Чумды да китте, тәмам юк булды күздән шунда ул.

Гали басмага керә, алтын таракны алып карый.
Гали: Алтын тарак?! Нинди матур!  Алыйм әле мин моны.(таракны ала да, артына карый-карый китә) Аһ, харап эш! - Су анасы да минем арттан чаба.

Су анасы:(малай артыннан куа) Качма! качма! Тукта! тукта, и карак!
Ник аласың син аны,— ул бит минем алтын тарак!

(Малай таракны ташлый, агач артына поса. Су анасы таракны ала)
Су анасы:Минем тарагым.. Алтын тарагым минем...
Урлап китте малай тарагымны,
Алтын иде минем тарагым.
Бу гамәлен аның мактый алмыйм,
Алсын иде инде сабагын.
Урлашу бит яхшы һөнәр түгел,
Сез, балалар, шуны белегез.
Кәкре куллы кеше бик тә начар,
Туры юлда гына йөрегез!
(тарагын сыйпый-сыйпый китә)

Гали: (маңгаен сөртеп) Моннан соң кеше әйберенә һич тә тимәм инде!

Малай юлын дәвам итә.(13) Урманга килеп җитә. 
Гали: Урманга килгәч, азрак утын да алып кайтып, әби-бабайны сөендерим әле. 
Билендәге балтасын алып, кипкән агач ботакларын әзерли башлый. Акрын гына авыз эченнән татар халык көен көйли. 
 
Шомлы көй яңгырый (14) Агачлар арасыннан үкерә-үкерә  Шүрәле килеп чыга.

Гали: (Шүрәлене күреп, сискәнеп китә)
Нәрсә бу? Качкынмы, җенме? Йә өрәкме, нәрсә бу?
Кот очарлык, бик килешсез, әллә нинди нәрсә бу?
Сиңа миннән ни кирәк?

Шүрәле: Бер дә шикләнмә, егет, син; мин карак-угры түгел,
Юл да кисмимен, шулай да мин бигүк тугры түгел.
Гадәтем: ялгыз кешеләрне кытыклап үтерәм;
Мин әле, күргәч сине, шатлыгымнан үкерәм.
Килче, икәү уйныйк бераз кети-кети... (бармакларын селкетә-селкетә, Галигә таба килә)

Гали: Яхшы, уйнарбыз, ләкин башта син дә минем шартымны тыңла. 

Шүрәле: Йә, тизрәк сөйлә шартыңны, көттермә.

Гали: Сөйлием шартымны сиңа, яхшы тыңлап тор: әнә
Шунда бар ич бик озын һәм бик юан бер бүрәнә.
Әйдә, шул бүрәнәне якынрак тартып китерик әле. (бүрәнәдәге агач чөй кагылган ярык турысына күрсәтеп) Син шушы ярыктан тот, ә мин икенче башыннан тотармын. 

Шүрәле: Тукта, тукта... бу хәйлә миңа таныш бит! Былтыр минем бармакларымны бер кыстырган иде инде шулай. Иии авыртты бармакларым шул чакта... 

Гали: (Шүрәлене җилкәсеннән кагып) Ярар инде алайса. Әйдә, дус булып калыйк. Син дә урмандагы юлчыларны куркытып йөрмә! (җырлый (“Шүрәле” Зиннур Хөснияр шигыре, Алмаз Имаев музыкасы)) 
Әй, Шүрәле, Шүрәле,
Минем янга кил әле,
Син яхшы бит, син әйбәт бит,
Теге хәлне сөйлә әле!
Иии, Шүрәле, сөйлә инде миңа ул Былтыр белән булган хәлне... Сөйлә инде!

Шүрәле: Икенче бер вакыт сөйләрмен әле. 

Гали: Әйдә, бергәләп уйнап алабыз алайса! 

«Шүрәле , Шүрәле» уены уйнала (“Шүрәле җыры” Зиннур Хөснияр шигыре, Зиннур Гыйбадуллин музыкасы).(15)
Тамашачы балалар, кулга-кул тотынышып, түгәрәк ясыйлар. Алар түгәрәк буенча әйләнеп, уртадагы баланың исемен атап, такмак әйтәләр. Такмак бетүгә, уртадагы бала татарча бии һәм үз урынына икенче баланы бастыра.Уен дәвам итә.
Җен дә түгел, җил дә түгел,
Күренеп йөри торган.
Шүрәлене саклап тора
Татарда кара урман.
Әй, Шүрәле , Шүрәле.
Син Солтанны күр әле,
Үзе бии, үзе җырлый
Куллар чабып тор әле.

Шүрәле: Рәхмәт, балалар! Күңелемне күтәрдегез!
Казан артындагы бер урманнан
Тукай мине табып танытты.
Бүген мине күпме кеше белә,
Күпме бала мине яратты.
Былтыр кысып китте бармагымны
Тик аңарга үпкәм юк күптән.
Үзем зарар салмак идем аңа,
Начар гамәл кылмам мин бүтән.
Рәхмәт сиңа да, дустым! Мин дә үз юлымда булыйм, син дә юлыңны дәвам ит. 

Шүрәле чыгып китә, Гали юлын дәвам итә.(16, 17) 
Бераз баргач, Гали Кәҗә белән Сарыкның тарткалашканнарын күреп, агач артына кача.

Гали: (шыпырт кына) Болары кем соң? Нишлиләр алар монда? 

Кәҗә белән Сарык юлда яткан бүре башы каршында торалар.
Кәҗә:Кара, дустым, бүре башы түгелме соң бу? Әйдә, аны капчыкка салабыз, кирәге чыгар әле.

Кәҗә: Сарык дус, син көчлерәк, син тот! 

Сарык: Син, сакалбай, кыюрак, син тот!

Кәҗә: Мин куркам!

Сарык: Мин дә куркам!

Кәҗә: Әйдә, икәү бергә салабыз да, юлны дәвам итәбез.
(бүре башын икәү бергә капчыкка салалар да, юлларын дәвам итәләр.)

Кәҗә: Мин бу агач башына менеп карыйм әле, берәр кунарлык урын күренмәсме икән? (Бүкән өстенә менеп як-ягына карый. Малайны күреп ала.)

Кәҗә: Әй, син кем?  

Гали: (агач артыннан чыгып) Исәнмесез! Мин Гали, Кырлай авылыннан. Ә сез урманда икегез генә нишләп йөрисез?  

Сарык: Без сәфәр чыктык, төн кунарга урын эзлибез.

Кәҗә: (алга күрсәтеп) Ерак түгел генә бер ут күренә. Әйдә, шунда барыйк. 

Сарык:Ут янына бүреләр дә килмәс... Әйдә, иптәш, барсак барыйк инде.

Кәҗә: Әйдәгез, киттек. (баралар) (18)

Аланлыктагы учак янында бүреләр “Түгәрәк“ уенын (М.Бикбова сүзләре, Р.Сәлманов музыкасы)  уйныйлар. (19) 
Бир кулыңны, бир кулыңны,
Булсын әле түгәрәк.
Әйе шул, әйе шул,
Булсын әле түгәрәк.
Күтәреп кулларыбызны
Чәп-чәп итеп кул чабыйк.
Әйе шул, әйе шул,
Чәп-чәп итеп кул чабыйк.
Ягез, хәзер бергәләшеп
Тыпырдап биеп алыйк.
Әйе шул, әйе шул,
Тыпырдап биеп алыйк.

Уен тәмамлангач, бүреләр Кәҗә белән Сарыкны күрәләр. Гали куркып, агач артына качып кала.
1 бүре: Менә боткабызга ит тә булды!

2 бүре: Боткага ит үзе килде!

Кәҗә, Сарык: (куркып) Ииисссссәәәәнмесез, бүре дуслар!

Кәҗә: Кайгырмагыз, бездә ит күп!

Сарык: Барыбыз да булырбыз тук!

Кәҗә: (Сарыкка күз кысып) Сарык, тиз генә алып кил әле капчыктагы бүре башын.

(Сарык капчыктан бүре башын алып килә)
Сарык: Монысынмы?

Кәҗә:Ах, уңмаган сарык, юләр сарык,
Зуррагын китер инде тизрәк табып!

Сарык шул ук бүре  башын капчыкка салып алып, кире алып килә.
Сарык: Менә, зуррагын алып килдем!

Бүреләр куркып, бер-берсе белән үзара пышылдашалар.
Бүреләр: Ничек качыйк? Кайда качыйк? Кая барыйк?

3 бүре: Боткабызның суы беткән икән бит. Без елгадан су алып кайтыйк әле. (Чиләк тотып 2 бүре чыгып китә.)

4 бүре: (кулын маңгаена куеп карап) Күренмиләр...  Югалдылар... Дусларыбызны эзләп килик әле без! (тагын 2 бүре чыгып китә)

Гали качып утырган җиреннән чыга.
Гали: Әәәә, сез монда икән.... Мин курыктым бүреләрдән! Сез бигрәк кыю булып чыктыгыз, дусларым, бүреләрдән дә курыкмадыгыз! Нишлэп карыйк соң инде хәзер?

Кәҗә, Сарык: Әйдә, ботка ашыйбыз. 

Гали: Әйдәгез, карын да ачып бетте инде! Әле генә бүреләр чиләк тотып су буена төшеп киттеләр. Алар пешергәндер инде бу ботканы... 

Кәҗә, Сарык: (котлары алынып) Бүреләр???  Тагын киләләрме әллә?

Гали: Юк, курыкмагыз инде, алар монда башка килмиләр.

Кәҗә: Әйдәгез, ботка ашыйк та, ятып йоклыйк инде шунда гына.
Гали белән Сарык  ризалашалар, казаннан ботка ашыйлар. (20) 

Төнге урман тавышы яңгырый (21). Кәҗә, Сарык һәм малай учак янына яталар. 

Иртәнге кошлар тавышы ишетелә,барысы да уяналар.(22)

Сарык: (киерелеп) Йокы туйды...

Кәҗә: Хәерле иртәләр, дусларым! Әйдә, юлга кузгалыйк инде.

Гали: Әйе, юлчының юлда булуы хәерле. Сез дә исән-сау йөрегез! Мин дә авылга кайтыйм инде. Әби белән бабай да борчылып беткәннәрдер инде. Кайтып маҗараларымны сөйлим әле аларга!(чыгып китә)

Кәҗә: Бүре башын үзебез белән алыйк, кирәге чыгар әле.(бүре башын капчыкка салып, чыгып китәләр)

“Чишмә”( Җәүдәт Фәйзи музыкасы) көе яңгырый.(23)

Алып баручы:
Иртә берлән иртүк торып, таң аткач ук,- 
      Кулларында Бүре башы салган капчык,-
      Тагын болар урман буйлап сәфәр итте. 
      Нәрсә әйтим?.. Әкият тә шунда бетте...

Бәйрәм тәмамлана. 

